AFRIKAANSE OPSOMMING: In hierdie tesis word die vorming en eienskappe van 'n polimeergel, wat teen 'n oppervlak gevorm word, ondersoek. Die gel word gedefinieer as 'n drie-dimensionele netwerk van makromolekules wat permanente bindings met mekaar, maar ook met twee inperkende, platvlakke, vorm. Die presiese ligging van die bindings op die muur en op ander makromolekules is nie vooraf bekend nie, en sal verskil van een gel-monster tot die volgende. Sodra die konneksies egter gevorm is, word aanvaar dat hulle permanent is. Die lukrake bindingsproses is die oorsprong van wanorde in die sisteem, waaroor 'n wanorde-gemiddelde bereken moet word. 'n Bestaande model van netwerkvorming, met polimeer-polimeer bindings, word uitgebrei om 'n oppervlakte en polimeer-oppervlak bindings in te sluit. Statistiese fisika gemiddeldes en fisiese eienskappe van die sisteem word binne die raamwerk van replika-teorie en 'n variasie benadering bereken. Makroskopiese inligting, in terme van die vrye energie van vervorming, word verkry deur twee verskillende potensiale te gebruik om die konneksies wiskundig voor te stel.